Jakov Milatović

**Jakov Milatović** (født 1986) er en montenegrinsk økonom og politiker som siden 20. mai 2023 har vært Montenegros president. Han var tidligere, fra 2020 til 2022, statsråd for økonomisk utvikling i regjeringen til Zdravko Krivokapić og har også vært ansatt i Den europeiske bank for gjenoppbygning og utvikling. Han var en av grunnleggerne og er nestleder i det liberale og pro-europeiske partiet PES (Europa nå!) som (pr. 2023) er det største partiet i landets parlament.

I en alder av 36 ble han den tredje og hittil yngste presidenten i det selvstendige Montenegro. Landet fikk sin uavhengighet i 2006. Han har kunngjort at han vil ha økt levestandard, bekjempelse av korrupsjon og medlemskap i EU innen 2025, som sine hovedsatsingsområder.

## Bakgrunn
Jakov Milatović (montenegrinsk: Јаков Милатовић) ble født 7. desember 1986 i Titograd (nåværende Podgorica, hovedstad i Montenegro) i det daværende Jugoslavia. Hans far var en montenegrinsk-serbisk unionist og var en av grunnleggerne av SNP (Montenegros sosialistiske folkeparti) i 1997. Milatović er gift med Milena Milatović.

Han har økonomisk utdannelse fra flere universiteter (University of Montenegro, Illinois State University, Wirtschaftsuniversität Wien, Sapienza University of Rome og St John's College, Oxford).

## Karriere som økonom
Milatović har jobbet i NLB Group (Slovenias ledende bank og finansgruppe) i Podgorica og i Deutsche Bank i Frankfurt før han i 2014 ble ansatt i Den europeiske bank for gjenoppbygning og utvikling. Han har publisert flere artikler og er medforfatter av to bøker.

## Politisk karriere
Han var statsråd for økonomisk utvikling i regjeringen til Zdravko Krivokapić fra 4. desember 2020 til 28. april 2022. I denne perioden la han, sammen med finansminister Milojko Spajić, fram et kontroversielt økonomisk reformprogram med tittelen Europa nå! Reformprogrammet tok sikte på å heve minstelønnen, redusere skattene, tiltrekke seg utenlandske investeringer og å påskynde landets integrasjon med EU. Programmet ble godt mottatt i befolkningen og økte populariteten til Milatović and Spajić. 

I 2022 stiftet Milatović og Spajić partiet Pokret Evropa sad (PES), med Spajić som president og Milatović som visepresident. Partiet deltok i lokalvalgene i 2022 med Milatović som ordførerkandidat i Podgorica. Han vant over den sittende Milo Đukanović.

I mars 2023 stilte Milatović som presidentkandidat for PES. Han erstattet Spajić som opprinnelig var partiets kandidat. Valgkommisjonen hadde ikke godkjent Spajić som kandidat fordi han hadde dobbelt statsborgerskap. Han var både montenegrinsk og serbisk statsborger. Han ble valgt til president etter å ha slått den sittende presidenten Milo Đukanović med klar margin. Đukanović representerer partiet DPS, Montenegros demokratiske sosialistiske parti. I andre valgomgang fikk Milatović 55.88% av stemmene mot Đukanović som fikk 41.12%. Han ble tatt i ed som president 20. mai 2023.

Hans politiske plassering beskrives av noen som sentrumsorientert/sentristisk, mens andre beskriver ham som populistisk.

Utenrikspolitisk er han for at landet skal bli medlem av EU og han går inn for sterkere bånd mellom Montenegro og Serbia. Han støtter sanksjonene mot Russland etter deres invasjon av Ukraina. Han har avvist forslag om å revurdere anerkjennelsen av Kosovo som urealistisk og fastslår at Kosovo er et internasjonalt anerkjent land.

## Referanser